Budapest rendezheti a 2027-es vizes világbajnokságot, erről döntött a vizes sportágakat tömörítő nemzetközi szövetség, a FINA döntött vasárnap délben a dél-koreai Kvangdzsuban.

A jelenleg is zajló világbajnokság helyszínén a FINA illetékesei úgy határoztak, hogy a 2025-ös vb-nek az oroszországi Kazany adhat otthont, két évvel később pedig ismét a magyar főváros lesz a házigazda, jelentette az MTI.

Hét ország érdeklődött, de az Egyesült Államok végül nem volt ott a startvonalnál, Greensboro ugyanis visszavonta jelentkezését . Kína és Ukrajna egy még egyelőre meg nem jelölt várossal indult csatába. (2011-ben Sanghaj rendezte az eseményt.)

Kazany, Melbourne, Belgrád és Budapest is jelezte, hogy szívesen megrendezné az eseményt. Az orosz város 2015-ben kapta meg a jogot, a magyar főváros pedig - emlékezhetünk - 2017-ben. A magyar kormány április végén jelezte, hogy a pályázati költségekre 84 millió forintot biztosít.

A 2021-es vb Fukuokában lesz - a japán város is másodszor lesz házigazda 2001 után -, 2023-ban pedig Doha a rendező. 2013-ban egyébként Dubaj állt el a lebonyolítástól, és akkor Barcelona ugrott be a helyére.

A FINA-elnök a 2017-es vb-t a valaha volt legjobbnak tartja

A végső szavazást megelőző döntő prezentációt Szalay-Bobrovniczky Alexandra, Budapest főpolgármester-helyettese, Gyurta Dániel olimpiai bajnok úszó, a Nemzetközi Olimpiai Bizottság tagja, Fürjes Balázs, a pályázat vezetője, Budapest fejlesztéséért és a nemzetközi sportpályázatokért felelős államtitkár és Szántó Dávid, a Magyar Úszó Szövetség (MÚSZ) nemzetközi vezetője tartotta. A pályázati bizottság társelnökeként jelen volt Wladár Sándor olimpiai bajnok, a MÚSZ elnöke, továbbá a bizottság tagjaként vett részt az eseményen Kovács Ágnes olimpiai bajnok úszó, Kemény Dénes szövetségi kapitányként háromszoros olimpiai bajnok vízilabdaedző és Vári Attila kétszeres olimpiai bajnok vízilabdázó, a Magyar Vízilabda Szövetség elnöke is.

A döntéssel kapcsolatban Julio C. Maglione, a FINA elnöke azt mondta:

a magyar főváros a valaha volt legjobb világbajnokságot rendezte két évvel ezelőtt, és semmi kétsége afelől, hogy a bizalmat ismét meghálálja.

Fürjes Balázs, a nemzetközi sportpályázatokért felelős kormánybiztos elmondta, hogy a FINA döntése a bizalomról szól: a világ egyik legtekintélyesebb nemzetközi sportszervezete megbízik a magyarokban, megbízik Budapestben, sokra tartja Magyarországot. Megjegyezte, a siker elsősorban a magyar bajnokok, a magyar sport és Budapest sikere.

Szalay-Bobrovniczky Alexandra főpolgármester-helyettes megtisztelőnek nevezte, hogy Budapest a sikeres 2017-es vb után tíz évvel újra otthont adhat a világ egyik legrangosabb sporteseményének.

Wladár Sándor, a MÚSZ elnöke szerint a magyar úszósportnak nagy lökést ad az újabb rendezés: "Versenyzőink a világ mindent tájáról érmekkel térnek haza, de a saját közönség, rokonok, barátok buzdítása hatalmas plusz motivációt jelent. Rengeteg fiatal ugrik medencébe akár már holnap annak a reményében, hogy ezt egy vizes vb-n sportolóként is átélje" - fogalmazott az olimpiai bajnok sportvezető.